ትግርኛ BBC News, ትግርኛናብቲ ትሕዝቶ ቀጽሉ ክፍልታት ዜና ቪድዮ ኣመና ፍቱዋት ዜና ቪድዮ ኣመና ፍቱዋት ኮሮናቫይረስ፡ ካብ ኣፍ ሞት'የ ተመሊሰ ኮሮናቫይረስ 25 ሚያዝያ 2020 ጓል 49 ዓመት ኤልዛቤት ብንቡር እናኣስተንፈሰት ብህይወት ትነብር ምህላዋ ከም ቀሊል ኣይትርእዮን። ምክንያቱ በሪ ሞት'ያ በጺሕ ተመሊሳ። ኤልዛቤት ብኮሮናቫይረስ ብጽኑዕ ሓሚማ ኣብ ሕክምና ድሕሪ ዝተገበረላ ክንክን ሓንቲ ካብቶም ዝሓወ'ዩ እዪም። ዝሓለፈቶ ውረድ ደይብ ንጋዜጤኛ ቢቢሲ ኣካፊላቶ ኣሎ እተን ናይ መጀመርታ መዓልታት ይዝከረኒ እቲ መዓልቲ ዓርቢ'ዩ ነይሩ፡ ዘይንቡር ድኻም ክስምዓኒ ጀሚሩ፡ ናብ ዓራት ግንብው ምስ በልኩ እቲ ድኻም ክጻወሮ ኣይከኣልኩን። ቀዳምን ሰንበትን'ውን መሬት ከም ኣፍ ዕንቂ ጽብብ ኢላትኒ ሓሊፈየን። ሰኑይ'ውን ብተመሳሳሊ ለውጢ ዘይብላ መዓልቲ'ያ ነይራ፡ እግረይ ንኣካላተይ ክጸሮ ኣይክኣለን፡ ወላእላእ ኢለ፡ ምናልባት ምስቲ ብቅንያቱ ዝነበረኒ ኣካላዊ ድኻም 'ስትራፓ' እዩ ዘኸውን ብምባል ቃንዛይ ንከዐግስ 'ፓራሲታሞል' ወሲደ። ይስዕል'ውን ነይረ እንተኾነ፡ ዝጸሮ ሰዓል'ዩ። ሰሙን ምሉእ ካብ ገዛ ከውጽእ ዝኽእል ዓቕሚ ኣይነበረንን፡ ናይ ዘለኒ ሓይሊ ኣኻኺበ ኣብ ጥቃ ገዛይ ናብ ዝርከብ መዐደሊ ነዳዲ ብምኻድ ዘድልየኒ ነገራት ንምግዛእ ከይደ። ናብ ገዛይ ክምለስ እንከለኹ፡ ነብሰይ በረድ ከምዝሓቆፍኩ ከትከት ኢሉ። ዝፈለሐ ማይ ኣብ ኣርባዕተ ጠራሙዝ መሊአ ኣብ ዓራተይ ገይረ፡ ክልተ ኮቦርታ ተኸዲነ'ውን ኣካላተይ ክማሙቕ ኣይከኣለን። ጽንሕ ኢሉ ከኣ ኣካላይ ብብርቱዕ ረስኒ በግ ኢሉ። ርእሰይ ከምዚ ኣብ ክልተ ዝተመቀለ፡ እዚ ኢለ ክገልጾ ዘይክእል ቃንዛ ወሪሩኒ። ከይበልዕ ሽውሃተይ ዕጽዉ'ዩ ኢሉ፡ ተጋዲለ እንተፈተንኩ'ውን ከምልሰኒ ጀሚሩ። ሰብነተይ ብርሃጽ ጽሙቕ ኢሉ፡ ጸጸኒሑ ትንፋስ ክሓጽረኒ ጀሚሩ፡ ኣብ መወዳእታ ትንፋሰይ እናተረዳኣኒ ዕጽው ኢሉ። ሕማም ኣዝማ ስለዘላትኒ፡ ሕጽረት ትንፋስ ምስ ኣጋጠመኒ ኣዝማ'ዩ ኢለ'የ ርጉጽ ወሲደዮ። ከምቲ ኩሉ ግዜ ዝገብሮ ናብ ሕክምና ከይከድኹ ክሕሸኒ'ዩ ብምባል ድማ እቲ ኣዝማ ክትልዓለኒ እንከላ ዝገብሮ ክገብር ጀሚረ። ነገራት እንዳከፈአ ምስ ከደ ወዲ 15 ዓመት ወደይ ናብ ኣገልግሎት ጥዕና ደዊሉ መጺኦም ክወስዱኒ እንከለዉ ከምዚ ሕልሚ ኮይኑ'ዩ ዝስምዓኒ ነይሩ። እቶም ሓካይም ናብ ኣምቡላንስ እናወሰዱኒ እንከለዉ እቲ መራሒ መኪና፥ ምስ መን ምዃኑ እንድዒ "ኣዝያ ደኺማ'ላ ሒዝናያ ክንመጽእ ኢና" ኢሉ ክዘረብ እንከሎ ከምዚ መቃልሕ ኮይኑ ይስመዓኒ ነይሩ። ኣብ ኣንቡላንስ ኣእትዮም ናይ መተንፈሲ ሓገዝ ገይሪሙለይ፡ ክሳደይ ኣንቃዕርር ኣቢለ ናብ ገዛይ ገጸይ ጥምት ምስ ኣበልኩ፡ ወደይ ንኣደይ ደዊሉላ ስለዘነብረ፡ ንኽልቲኦም ደቀይ ሓቂፋቶም እንከላ ዓይኒ ንዓይኒ ተጋጢምና። ኣደይ ሕማም ልቢ ስለዘለዋ ከምዚ ዘለኽዎ ክትርኣየኒ ዓቕሚ ግዲ ሓጺርዋ ናብቲ ማዕጾ ገጻ ድግፍ ኢላ፡ ኣብ ገጻ ግን ተስፋ ምቁራጽ ይንበብ ነይሩ። ዓይነይ ግዲ ማይ መሊኡ ኣደይን ደቀይን ከክልተ ኮይኖም ይርኣዩኒ ነይሮም። ማዕጾ ኣምቡላስን ገም ኢሉ ምስ ተዓጽወ ከኣ ነቲ ኣብ ሞንጎይን፡ ሞንጎ ደቀይን ኣደይን ዝነበረ ኣድማስ ንዘልኣለም ዝተረገጠ መሰለኒ። ናብ ሆስፒታል ምስ በጻሕና፡ ካልኦት መካይን'ውን ሕሙማተን ከራግፋ ሪጋ ሒዘን ጸንሓና። ሪጋይ ክሳብ ዝኣክል ከኣ ሰለስተ ሰዓታት ክጽበ ነይሩኒ። ሪጋይ ምስ ኣኸለ፡ እቲ ሆስፒታል ካብ ዓቀን ንላዕሊ መሊኡ ቦታ ዝብሃል ከምዘየሎ ክዝረብ ሰሚዐ። ነቲ ዝበሉኒ ዓይነይ ዓሚተ ሰሚዐዮም፡ ሓካይም ናብዝን ናብትን ይጎዩ፡ ቴሌፎናት ኣብዝን ኣብትን ጭር ይብላ፡ እቲ ሕክምና መን ንመን ይዛረቦ ኣሎ ዘይትርድኣሉ ሕንፍሽፍሽ እዩ ኢሉ። ጽንሕ ኢሉ ሓደ ነርስ ናባይ ቅርብ ኢሉ ዓራት ከምዝተረኸበ ብምሕባር " ኣፍኪ ክፈትዮ'ሞ ካብ ጎሮሮኺ ቅምሶ ክወስድ እየ" ኢሉኒ፡ ከሕምም.
